ব্রিটিশ আর্মির সেনা ক্রিশ্চিয়ান ম্যাটি-র বয়স ৩২। তাঁর সামরিক কেরিয়ারের ১২ বছর পূর্ণ হল সম্প্রতি। আর এই অবসরে তাঁকে ব্রিটিশ সেনাবাহিনী তাঁর কাজে সন্তুষ্ট হয়ে প্রদান করল বিশেষ সম্মান। এই পর্যন্ত সংবাদে কোনও সমস্যা নেই। এমনটা হামেশাই হচ্ছে। কিন্তু ক্রিশ্চিয়ান ম্যাটির গল্পটা একেবারেই ‘অ-সাধারণ’। সার্ভিসের প্রথম ১০ বছরের জন্য তাঁকে পুরস্কৃত করা হল মহিলা হিসেবে, আর শেষ ২ বছরের সম্মান প্রদান করা হল পুরুষ সেনা হিসেবে।


শৈশব: ক্রিশ্চিয়ান যখন ক্ল্যারি
ক্রিশ্চিয়ান ম্যাটি প্রকৃত প্রস্তাবে একজন রূপান্তরকামী মানুষ। ২০ বছর বয়সে তিনি সেনাবাহিনীতে যোগ দেন। তখন তাঁর নাম ক্ল্যারি ম্যাটি। ছোটবেলা থেকেই ক্ল্যারি বেশ তাগড়াই চেহারার। সেনায় যোগ দেওয়ার ব্যাপারটাও তাঁর একান্ত নিজস্ব সিদ্ধান্ত। তিন বছর বয়েসেই তিনি নাকি অনুভব করেছিলেন, তানি আসলে পুরুষ। শরীরেও পুরুষের ভাবটাই বেশি ছিল তাঁর।
এক সময়ে লিঙ্গ পরিবর্তনের সিদ্ধান্ত নেন ম্যাটি। হরমোন থেরাপি ও আনুষঙ্গিক চিকিৎসা সাঙ্গ হলে পুরোপুরি পুরুষে পরিণত হন তিনি।
তাঁর এই লিঙ্গান্তর নিয়ে কোনও অসুবিধাই নেই ব্রিটিশ বাহিনীর। দিব্যি কাটছে ক্রিশ্চিয়ান ম্যাটি-র সেনাজীবন।